Tomboló vihar pusztított Firenzében
A károk felmérése még tart, de azt már lehet tudni, hogy 30 sebesültje is van a rendkívüli időjárásnak.
Firenzében szombaton háromnegyed órás, hurrikán-szerű vihar söpört végig a városon. Harmincan megsebesültek közlekedési balesetben vagy az utakra repülő ágaktól.

Az Arno-folyó partján levő fákat a szél letarolta. Az utcákon folyamként hömpölygött az eső, amely többek között az Uffizi-képtár mennyezetén keresztül is beszivárgott a múzeum termeibe. A városban és környékén áramszünet volt. Teljesen megakadt és csak vasárnapra állt helyre a Firenze-Róma közötti vasúti összeköttetés.      

Viharok és hőség       

Augusztus első vasárnapján az időjárás valósággal kettéosztja Itáliát. Északon heves viharok követik egymást, az olasz csizma déli részén ismét kánikula tombol és keddtől újabb hőségfront várható. Mérések szerint a Földközi-tenger nyugati medencéjében a tengervíz hőmérséklete idén júliusban négy fokkal volt magasabb a megszokottnál. Ez többek között tömeges pusztuláshoz vezetett a kagyló- és haltenyészetekben. 

Teli az autópályák a vakációzókkal

Húsz millió olasz indult el egyszerre augusztus első hétvégéjén nyaralni. A legnagyobb forgalom vasárnap is az észak-déli irányú A1-es, valamint a Velence-Trieszt közötti A4-es olaszországi autósztrádán várható. Sűrű a forgalom a szlovén-olasz és az osztrák-olasz határszakaszokon, valamint a Mont Blanc francia-olasz alagútjánál. Akadálymentes az olaszországi repülőterek forgalma.             

A felmérések szerint az olaszok az idén fejenként átlag 840 eurót (több mint 250 ezer forintot) költenek a nyaralásra. Ez 18 százalékkal kevesebb mint amennyit 2010-ben költöttek. Az olaszok egyharmada azonban csak 500 eurót szán az idei vakációjára.
Nagyvilág